પરંતુ આ જ મમતા બેનર્જી ભૂતકાળમાં આસામમાં ઘૂસેલા બાંગ્લાદેશીઓને અહીંથી કાઢી મૂકવાની વાત કરતાં હતાં. તેનું કારણ એ કે એ વખતે બંગાળમાં ડાબેરીઓનું રાજ હતું ને સેક્યુલારિઝમના નામે ડાબેરીઓ બાંગ્લાદેશીઓને પંપાળતા એટલે એ લોકો ડાબેરીઓને મત આપતા. તેના કારણે બાંગ્લાદેશીઓ મમતા દીદીને અળખામણા લાગતા. મમતાએ ૨૦૦૫માં તો બાંગ્લાદેશી ઘૂસણખોરોના મામલે સંસદમાં ભવાડો કરી કહેલું કે બંગાળમાં બાંગ્લાદેશીઓની ઘૂસણખોરી હોનારત બની ગઈ છે. બાંગ્લાદેશી ઘૂસણખોરો બંગાળમાં મતદાર બની ગયા છે ને બંગાળમાં રાજ કરનારા લોકો તેમને થાબડે છે.’ મમતાએ આ મુદ્દાને એકદમ ગંભીર ગણાવીને આ મુદ્દે ચર્ચાની માગણી કરેલી. એ વખતે લોકસભાના સ્પીકર તરીકે ડાબેરી સોમનાથ ચેટરજી હતા. પરિણામે ચેટરજીએ આ દરખાસ્ત ન સ્વીકારી. મનમોહનસિંહની સરકાર ડાબેરીઓના ટેકે ટકેલી ને કોંગ્રેસીઓ ડાબેરીઓના ઓશિયાળા હતા એટલે તેમને પણ ચર્ચામાં રસ નહોતો. ડાબેરીઓને મત આપતા આ ઘૂસણખોરોએ છેલ્લી ચૂંટણીમાં મમતાને મત આપ્યા. તેથી મમતાને ઘૂસણખોરો મનગમતાં બની ગયા.